  Майя Бывальцева Удмуртиысь лулчеберет кылёсбурез кун ласянь утёнъя агентстволэн пуктэмезъя Глазкарысь XIX даур пумын пуктэм юртэз Россиысь калыкъёслэн историяя но лулчеберетъя синпелетъёсынызы кун лыдметэ пыртӥзы. Со сярысь удысэтлэн сайтаз ивортӥзы. Кирпичлэсь кык этажъем юртэз Глазкарысь аракы возён складын ужасьёслы улон корка шуыса 1899-1901 аръёс вадесын пуктӥзы. Дыр сярысь рос-прос тодон ӧвӧл. Чакланъёсъя, сое пуктон ужъёсты 1901-тӥ арын йылпумъязы, аракы возён складлэн юртэныз ӵош Юрт со вакытысь «кирпич» стильлы тупась манерен пуктэмын. Планировкаез озьы ик XIX даур пумын рабочийёслы но служащийёслы трос патеръем коркаосты ӝутон тенденциосты возьматэ. 2017-тӥ арын юртэз аварийной лыдъязы. Отын улӥсьёсты мукет интые выжтэм бере, сое куашкатон сярысь ужпум пуктӥзы. Но дырыз дыръя ортчытэм эскеронъёслы луыса юртэз утён сярысь пумкылъян кутӥзы. Глазовской ульчаысь 40 номеро юртлы улосвыллэн лулчеберетъя синпелетэз инлык сётӥзы.  Тодэ вайытом, кылем арын Ува ёросысь Чекан черкогуртысь Николай Чудотворецлы сӥзем пу черкез лулчеберетъя кылёсбурен лыдъяськись объектъёсын лыдметэ пыртӥзы.  Тегъёс: Мерлык Удмуртия история Глазкар синпелет  